METEO. Ploi torenţiale şi vijelii în mai multe regiuni din ţară, până la ora 23.
Meteorologii au emis, duminică seara, o avertizare de instabilitate atmosferică pentru mai multe regiuni din ţară. Sunt aşteptate ploi torenţiale, intensificări de scurtă durată ale vântului, vijelii şi izolat grindină. Totuşi, după-amiaza va fi sufocant de cald. Disconfortul termic va depăşi pragul critic.
Revin ploile şi vijeliile în mai multe zone din ţară. Totuşi, ca un paradox, după-amiaza va fi călduroasă, cu disconfort termic ridicat. Meteorologii au emis o informare ce vizează fenomene instabilitate atmosferică, ce se vor manifesta până luni, ora 23:00."În regiunile vestice şi nord-vestice, dar în special în cele nordice, centrale, precum şi la deal şi la munte vor fi perioade cu instabilitate atmosferică ce se va manifesta prin averse care vor avea şi caracter torenţial, descărcări electrice, intensificări de scurtă durată ale vântului, vijelii şi izolat grindină", transmit meteorologii. Cantităţile de apă vor depăşi 20…25 l/mp şi pe arii restrânse 35…40 l/mp. Totuşi, canicula nu ne dă pace. "În regiunile estice şi sud-estice, în cursul după-amiezii, vremea va fi călduroasă, disconfortul termic ridicat şi local indicele de confort temperatură-umezeală (ITU) va depăşi pragul critic de 80 de unităţi", mai punctează specialiştii.